กรุงศรีจับจังหวะหุ้นร่วงออกทาร์เก็ตฟันด์ขาย
บลจ.กรุงศรี ชี้หุ้นร่วงโอกาสลงทุนหุ้นพื้นฐาน ดี ออกกองทุนทาร์เก็ตฟันด์ขายตั้งเป้า 8% มั่นใจดัชนี 1,250 จุดปีนี้
12 มิ.ย. 2555

บลจ.กรุงศรี ชี้หุ้นร่วงโอกาสลงทุนหุ้นพื้นฐาน ดี ออกกองทุนทาร์เก็ตฟันด์ขายตั้งเป้า 8% มั่นใจดัชนี 1,250 จุดปีนี้
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทฯ จะเสนอขายกองทุนเปิดกรุงศรีอิควิตี้ 8% ทาร์เก็ต (KFEQ8) บริหารจัดการแบบเชิงรุกโดยคัดเลือกหุ้นตามปัจจัยพื้นฐานที่ดีและมีแนวโน้มการเติบโตสูงและเน้นหุ้นที่จ่ายปันผลดีหรือหุ้นที่เกี่ยวข้องกับการอุปโภคบริโภคและการลงทุนภายในประเทศเป็นหลัก เพื่อสร้างผลตอบแทนจากการลงทุนระยะสั้นในตลาดหุ้นไทย 
กองทุนตั้งเป้าจ่ายผลตอบแทนเมื่อหน่วยลงทุนมีมูลค่าเพิ่มขึ้นประมาณ 8% ขึ้นไปหรือมูลค่าหน่วยลงทุนเท่ากับหรือมากกว่า 10.91 บาท ต่อหน่วยต่อเนื่องกัน 5 วันทำการหรือตามมูลค่าหน่วยลงทุน ณ วันที่ครบอายุโครงการ  โดยเสนอขายระหว่างวันที่ 14–20 มิ.ย.2555 ลงทุนขั้นต่ำ 10,000 บาท 
นายฉัตรพี กล่าวว่า การปรับตัวลดลงของดัชนีหุ้นไทยเป็นโอกาสดีสำหรับการลงทุน ซึ่งโอกาสที่ดัชนีจะกลับไปยืนที่ 1,250 จุดมีความเป็นไปได้ภายในปลายปีนี้  แม้ว่าในระยะสั้นตลาดหุ้นไทยจะได้รับผลกระทบอยู่บ้างจากปัจจัยภายในและปัจจัยภายนอก แต่ในแง่ของผลกระทบที่มีต่อเศรษฐกิจไทยถือว่ามีน้อยมาก